Bodil Kornbek (KRF), 2003-04-11:
Lad os forestille os, at vi er arbejdsgivere og skal have besat en ledende stilling.
Vi har netop afsluttet samtalen
med de to personer, som vi nu finder bedst egnet til den pågældende stilling, men fagligt er det umuligt for os at vælge mellem dem, for de er ganske enkelt lige kvalificerede.
Hvilke kriterier bliver så udslagsgivende?
Eller vil vi tage hensyn til, at den ene persons køn er underrepræsenteret på arbejdspladsen?
De to første spørgsmål medvirker daglig til, at kvinder sorteres fra i den afgørende fase, når det drejer sig om ledende poster på arbejdsmarkedet.
Derfor eksisterer der faktisk allerede en uformel positiv - eller skulle vi kalde den negativ - særbehandling på det danske arbejdsmarked, og dens konsekvens er netop diskrimination og skævhed i den kønsmæssige sammensætning på forskellige fag- og stillingsområder.
Kvinder er fortsat stærkt underrepræsenteret i såvel toppen af det private erhvervsliv som i kommunaladministrationen og i forskerverdenen.
Derfor mener vi i Kristeligt Folkeparti, at det er nødvendigt at gøre brug af den lov om positiv særbehandling, der allerede findes.
For os er det afgørende, at mænds overrepræsentation i samfundets toppositioner ikke bliver accepteret som kvindernes naturlige fravalg, og at vi fokuserer på de strukturelle barrierer, der forhindrer en ligelig deling af kønnenes magt og indflydelse.
Her bør vi også sætte fokus på de særlige eksklusionsmekanismer, der fungerer for mænd inden for de såkaldte kvindefag.
Som vi også påpegede under sidste uges redegørelsesdebat, er det ikke nok kun at indsamle og analysere gode erfaringer på området, kortlægge årsager og holde konferencer.
Det ændrer ikke strukturerne, og derfor er vi også meget glade for, at ligestillingsministeren den 14. februar i år udtalte til Berlingske Tidende, at hun ville gøre brug af paragraffen om positiv særbehandling for at sikre en bedre fordeling af kønnene på arbejdsmarkedet.
Hvis jeg skulle være meget naiv, havde jeg selvfølgelig også ventet, at ministeren ville støtte forslaget, som er en direkte udmøntning af ministerens ord.
Ligestillingsministeren har dog tidligere udtalt, at danske kvinder kun vil ansættes, hvis de er de bedst egnede kandidater.
Dermed siger ministeren indirekte, at positiv særbehandling handler om at forfordele kvinder i valgsituationer, hvor modkandidaterne egentlig har bedre arbejdsmæssige kvalifikationer, så måske har ligestillingsministeren og jeg ikke helt den samme definition
af positiv særbehandling.
Mange ordførere har i dag været inde på definitionen af positiv særbehandling, men jeg må gøre det klart endnu en gang, hvad vi i Kristeligt Folkeparti mener med positiv særbehandling.
Erfaringerne med den danske ligestillingspolitik viser, at en ligestillingspolitik, der kun handler om formel ligestilling og antidiskrimination, er central, men langtfra tilstrækkelig til at ændre uligestillingen.
En ansvarlig ligestillingspolitik bør forsøge at fjerne de strukturelle barrierer, herunder anvende positiv særbehandling, hvor det er nødvendigt for at opnå den faktiske ligestilling.
Mange modstandere af positiv særbehandling betoner, at positiv særbehandling er i modstrid med princippet om, at alle uanset køn bør have lige muligheder for at få arbejde, for ved at favorisere det underrepræsenterede køn tilsidesættes det overrepræsenterede køns mulighed for at konkurrere på lige fod med det andet køn.
Men argumentet holder ikke vand, for hvis man med lige muligheder mener, at der skal skabes de strukturer, der sikrer, at alle har nogenlunde den samme chance for succes på arbejdsmarkedet, fremstår positiv særbehandling derimod som et rigtigt og brugbart instrument, der er med til at understøtte, at alle får lige muligheder, snarere end at være et instrument, der underminerer chancen for lige muligheder.
Ingen her i salen kan argumentere imod, at der fortsat findes diskrimination på arbejdsmarkedet.
Det viser statistikkerne, det har de vist i mange år, så det er på tide, at vi tør tage de nødvendige skridt, så vi ikke kun har formel ligestilling på arbejdsmarkedet, men også en faktisk og reel ligestilling.
Hvis man mener, at diskrimination og uligheder på grund af køn primært ligger i selve samfundskulturen, skal der nogle strukturelle samfundsforandringer til for at opnå ligestilling, og det er en af begrundelserne for at fremsætte dette beslutningsforslag.
Jeg vil takke for debatten.
Den har været meget mere engageret og livlig, end jeg måske havde forestillet mig på forhånd, og jeg må sige til ministeren, at det kan godt være, ministeren mener, at forslaget er besynderligt, fordi ministeren allerede har de muligheder.
Men så vil jeg opfordre ministeren til at bruge dem, og det er netop meningen med det her forslag: at sætte fokus på, at ministeren har muligheder, men altså ikke ønsker at bruge dem.
Jeg er dog umådelig glad for, at ministeren har en bekendtgørelse til høring, og jeg glæder mig selvfølgelig til at se resultatet.
Om forslaget er snævert kan diskuteres.
Vi har valgt, og jeg har valgt som ordfører at være målrettet, at være helt konsekvent og forfølge nogle områder, bl.a. sammensætning af råd og nævn, som jeg ikke har været tilfreds med.
Derfor har jeg valgt at være målrettet, og det kan man jo så mene er snævert.
Men jeg kan bare oplyse, at det her ikke bliver det eneste forslag, der kommer fra Kristeligt Folkeparti, for vi er nemlig ikke snævre.
Jeg er enig med De Radikale, når de siger, at vi skal se på, hvilke barrierer og hvilke årsager der er.
Jeg er helt enig i, at det er en meget vigtig diskussion, og vi må gå ind i en dialog og finde ud af, hvad det er, der ligger til grund for de strukturer, der findes, og hvordan vi kan bryde det ned.
Det er vi meget indstillet på at se på i Kristeligt
Folkeparti.
Vi har heldigvis ikke på noget tidspunkt i denne debat talt om tvang, så det kan jeg kun være enig i.
Ellers vil jeg sige tak til både SF, Enhedslisten og Socialdemokratiet, som bakker op om forslaget.
Socialdemokratiet siger så fint, at de måske er lidt overraskede over, at der kommer et forslag fra Kristeligt Folkeparti på det område, men til det må jeg sige, at vi faktisk har en hel klar ligestillingsprofil i Kristeligt Folkeparti.
Den står jeg for, og det vil jeg også gøre meget synligt fremover.
Det er ikke nogen trussel, det kan man bare glæde sig over, og det kan ministeren også.
Tak for debatten.